Nova porezna reforma donijela je nova pravila koja se neće svidjeti studentima. Kako je Srednja.hr prva pisala, umjesto dosadašnjih 50 tisuća kuna, limit za plaćanje poreza za studente bit će 15 tisuća kuna. To znači da će studenti morati plaćati porez od 24 posto i prirez.

Proizlazi tako iz novog Zakona o porezu na dohodak čija odredba sada glasi: “Porez na dohodak ne plaća se na: primitke učenika i studenata na redovitom školovanju za rad preko učeničkih i studentskih udruga, po posebnim propisima, a do propisanog iznosa.” Propisani iznos od ove godine je sukladno Pravilniku o porezu na dohodak 15 tisuća kuna.

Najavljivali promjene u korist studenata koji rade

Prema prijašnjem zakonu studenti su nakon limita od 13 tisuća kuna prestajali biti olakšica roditeljima, a porez bi plaćali tek nakon što bi zaradili više od 50 tisuća kuna. Znatno više od onoga što donosi novi Zakon o porezu na dohodak koji je stupio na snagu s prvim danom 2017. godine.

HDZ je tijekom predizborne kampanje za parlamentarne izbore najavljivao izmjene poreznih granica za studente koji rade. “Dignut ćemo granicu za studentski rad na 50 tisuća kuna bez straha od gubitka olakšice”, bila je jedna od najava. No, nova porezna reforma studentima je, umjesto olakšanja, donijela nove probleme.